Chitaristul Orban, dirijorul Fritz și pseudo-PMP au candidați comuni la alegerile locale din Timiș(oara)
Un episod ciudat s-a petrecut vineri, 8 martie 2024, când la Timișoara s-au întâlnit, la sediul USR Timiș, președintele useriștilor timișeni, Dominic Fritz, Ludovic Orban, președinte național la Forța Dreptei, și Ligia Dugulescu, lider al PMP – aripa nerecunoscută de drept de către instanțe.
Cele trei formațiuni care compun Alianța Dreapta Unită au anunțat că vor avea candidați comuni la alegerile locale din Timiș, ca și în majoritatea județelor și localităților și că principalul scop al alianței din care fac parte este să lupte cu alianța PSD – PNL. Asta, în condițiile în care, Alianța întrunește în sondaje în jur de 16-17% în județele cu mai multe organizații, adică cam o treime din voturile pe care le-ar primi alianța PSD-PNL, dacă duminica viitoare ar avea loc alegeri.
Practic, la nivelul județului Timiș, președintele filialei USR, Dominic Fritz, a validat o alianță cu un partid care nu există legal – PMP aripa condusă de Eugen Tomac și reprezentată local de Ligia Dugulescu.
Fritz îndeamnă la răzbunare
Rupt de realitate faptelor și de deciziile instanțelor, Fritz a avut un mesaj halucinant, despre șansa românilor de a se răzbuna împotriva trădării comise de președintele Iohannis, chestiune care există doar în mintea liderului local al USR Timiș.
"Iohannis încearcă, într-un ultim act de sfidare, să ne prezinte alianța PSD-PNL ca noua soluție pentru problemele românilor. În 9 iunie, românii, dar mai ales timișenii și timișorenii, vor trebui să vadă cum reacționează la această sfidare. (…) Va fi un referendum despre încercare domnului Iohannis de a păcăli românii încă o dată. Toți acești 250.000 de oameni (din Timiș – n.r.) care i-au dat un vot de încredere (la ultimele alegeri prezidențiale – n.r.), vor putea să se răzbune pentru trădarea încrederii lor. Despre asta este vorba în 9 iunie", a declarat Dominic Fritz.
Fostul mare liberal, actual președinte al Forței Dreptei, chitaristul Ludovic Orban, a spus că motivul principal al prezenței sale la Timișoara ar fi susținerea lui Dominic Fritz în încercarea de a obține un al doilea mandat la conducerea Primăriei Timișoara. El nu s-a putut abține să nu îl taxeze pe un alt chitarist celebru, fost coleg de partid și partener, liberalul Nicolae Robu, principalul contracandidat al lui Fritz pentru funcția de primar al Timișoarei. În stilul caracteristic de autobază, Orban a declarat că nu îl mai recunoaște pe Nicolae Robu, pe care l-a descris ca o "Șoșoacă cu pantaloni".
Prezența celor de la pseudo-PMP al "unirea de vineri", de la Timișoara, îl pune pe Dominic Fritz în situația ridicolă de a face alianță cu un partid care practic nu există legal.
"Sunt onorată și bucuroasă că fac parte în această echipă minunată de la nivelul județului Timiș. Mă bucur de încrederea acordată de colegi și de Eugen Tomac", a declarat președinta de filială a partidului-marionetă, despre care ea afirmă că ar avea peste 1000 de membri în Timiș, lucru greu de crezut.
PMP sau pseudo-PMP?
Problema alianței este tocmai situația juridică a Partidului Mișcarea Populară. Ligia Dugulescu și Ludovic Orban au încercat să dea nuanțe și să arunce o perdea de fum peste situația partidului. Orban a vorbit despre faptul că voința "politică" a PMP ar fi de partea lui Tormac, cu toate că cea "realitateajuridică" e mai complicată. Ligia Dugulescu nu a spus decât că așteaptă decizii definitive din partea instanțelor de judecată. Pe plan județean, însă, a spus că ea a câștigat alegerile statutare. Însă a omis să spună că e vorba despre alegerile din PMP-ul care nu există în realitate sau în registrul partidelor politice. Inclusiv acces la sediul filialei au cei din PMP aripa legitimă, condusă de Cristian Diaconescu. Ligia Dugulescu consideră că lipsa sediului este doar "un fleac", pentru că PMP – aripa Tomac ar avea mai multă "activitate pe teren oricum".
Ce spun instanțele?
Trecând pe o notă serioasă și documentată, susținută de acte și hotărâri judecătorești, lucrurile nu sunt în favoarea Alianței Dreapta Unită. Astfel, hotărârea Curții de Apel București cu numărul 1675/2023, din dosarul 4705/2/2023, formulată pe data de 25 octombrie 2023, arată că formațiunea politică legal recunoscută este Partidul Mișcarea Populară, reprezentată de către Cristian Diaconescu. În aceeași hotărâre se mai menționează că se respinge acțiunea PMP aripa Tomac, prin care solicita Autorității Electorale Permanente să anuleze suspendarea virării subvenției financiare din cauza conflictului dintre părți, pe motiv că "este formulată de o persoană care nu are calitate de reprezentant" – adică PMP/Eugen Tomac.
Ca atare, la nivel național, Alianța Dreapta Unită, avându-i ca lideri pe Ludovic Orban, Cătălin Drulă și Eugen Tomac, este practic o alianță între USR, Forța Dreptei și o formațiune politică nerecunoscută legal.
La nivelul județului Timiș, Dominic Fritz a semnat o alianță locală în oglindă cu cea de la București – între USR, Forța Dreptei și un PMP nerecunoscut legal. Ca atare, cât de mult contează la alegerile din Timișoara și din Timiș, alierea cu o formațiune care nu există oficial în Registrul Partidelor din România?
În schimb, oficial, în același registru al partidelor, care este registrul legal de evidență al formațiunilor politice din România, la poziția 62 apare Partidul Mișcarea Populară, avându-l ca președinte pe Cristian Diaconescu. Care, în calitate de lider la PMP, nu a semnat nicio alianță cu USR sau cu Forța Dreptei (Partide politice (tribunalulbucuresti.ro)).